《北山杂诗十首 其六》
宋代·苏过

西南望平原，汝水稻千顷。黄云卷𥝧稏，怀我江湖境。

扁舟五月时，泼眼菱荷净。归来逢岁恶，半臂换汤饼。

怅望云子白，悲辛残炙冷。采薇聊卒岁，雅志在箕颍。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。